paragraph_text: Cryptic Writings sedmi je studijski album američkog thrash metal sastava Megadeth. Diskografska kuća Capitol Records objavila ga je 17. lipnja 1997. godine i bio je posljednji studijski album grupe na kojem je svirao bubnjar Nick Menza. Njegovim je odlaskom završila najdugovječnija postava skupine do danas, koja je snimila četiri studijska albuma. Megadeth je za uradak odlučio unajmiti producenta Danna Huffa i snimiti uradak u Nashvilleu, Tennesseeju jer nije bio zadovoljan radom prethodnog producenta, Maxa Normana. Na albumu se pojavljuje 12 pristupačnijih skladbi koje su izričito bile namijenjene reprodukciji na radijskim postajama. Tekstovi pjesama također su bili promijenjeni kako bi pjesme prihvatio veći broj ljudi. Glazbeni recenzenti različito su reagirali na takve promjene i istaknuli da se skupina odmiče od svojih thrash metal korijena.